རྒྱ་ནག་གཞུང་གིས་བོད་ཀྱི་ཆོས་དང་རིག་གནས་བཅུ་པོ་ཡོངས་རྫོགས་རྩ་མེད་བཟོ་བཞིན་ཡོད་པ་དང་།དགོན་སྡེ་གྲྭ་ཚང་གཏོར་བ་དང་།དགེ་བཙུན་གྱི་གྲངས་འབོར་ཉུང་དུ་གཏོང་བཞིན་པ་དེ་དག་མངོན་གསལ་དོད་པོས་མཐོང་རྒྱུ་ཡོད་པ་ཞིག་ཡིན་ཀྱང་།མངོན་གསལ་མི་དོད་པའི་ཐོག་བོད་ཀྱི་རིག་གནས་བཅུ་པོ་ཚང་མ་རྩ་མེད་བཟོ་བཞིན་ཡོད་པ་མདོར་ན་བོད་ཀྱི་ངོ་བོ་བརླག་ཐབས་བྱེད་བཞིན་ཡོད་པ་དེ་དག་ང་ཚོས་ཤེས་དགོས།ང་ཚོ་ཚང་མ་སྣེ་ཁྲིད་མཁན་ཤ་སྟག་ཡིན་ཙང་།རྒྱ་ནག་གཞུང་གིས་ཇི་ལྟར་བོད་ཀྱི་རིག་གནས་རྩ་མེད་བཟོ་ཡི་ཡོད་པ་དང་།ང་ཚོའི་ངོས་ནས་དེ་དག་སྲུང་སྐྱོབ་གང་འདྲ་བྱེད་ཀྱི་ཡོད་མེད་སོགས་ཚང་མ་ཤེས་པའི་ཐོག་བོད་པའི་སྤྱི་ཚོགས་ཙམ་མིན་པར་སྡིངས་ཆ་འདྲ་མིན་ནང་བཤད་དགོས་རྒྱུ་ཧ་ཅང་གལ་ཆེན་པོ་རེད།རྣམ་པ་ཚོ་དེ་རིང་ཚོགས་ཆེན་ནང་གྲོས་ཆོད་གཏན་འབེབས་གནང་རྒྱུ་ཡིན་ཙང།དེ་ཚོའི་ཐོག་བཀའ་བསྡུར་ལྷུག་པོ་གནང་ནས་གྲོས་ཆོད་བཞག་ཐུབ་ན་ཡག་པོ་ཡོད་རེད།ཅེས་ཞུ་རྒྱུ་ཡིན།དེ་བཞིན་མཛད་སྒོའི་ཐོག་སྐུ་མགྲོན་གཙོ་བོ་བཀའ་བློན་ཁྲི་ཟུར་སྐྱབས་རྗེ་མཁས་དབང་ཟམ་གདོང་རིན་པོ་ཆེ་མཆོག་དང་།དམིགས་བསལ་སྐུ་མགྲོན་བཀའ་ཟུར་རིན་ཆེན་མཁའ་འགྲོ་མཆོག་གིས་ཀྱང་བཀའ་སློབ་ཟབ་རྒྱས་གནང་བ་བཅས།།